ደረቅ ምግብ እና የንጽሕና መጠበቂያዎች የሚሰበሰቡባቸው አብያተ ክርስቲያናት ተለዩ
አዲስ አበባ። – በኮሮና በሽታ ምክንያት ሊመጣ የሚችለውን ችግር ለመቀነስ ወደአምላክ ከሚደረገው ጸሎት ባለፈ ደረቅ ምግቦች ፤ የንጽሕና ቁሳቁሶች እና ገንዘብ የሚሰበሰቡባቸው አራት አብያተ ክርስቲያናት መለየቱን በኢትዮጵያ ኦርቶዶክስ ተዋሕዶ ቤተክርስቲያን የአዲስ አበባ ሀገረ ስብከት አስታወቀ።
በኢትዮጵያ ኦርቶዶክስ ተዋሕዶ ቤተክርስቲያን የአዲስ አበባ ሀገረ ስብከት ዋና ሥራ አስኪያጅ መልአከ ሕይወት ቆሞስ አባ ኃይለገብርኤል ነጋሽ ትናንትን በሰጡት መግለጫ፤ በሽታውን እግዚአብሔር እንዲያስወግደው መጸለይን ቅድሚያ በመስጠት በተጓዳኝ በበሽታው ምክንያት ሊመጣ የሚችለውን ችግር ለመቅረፍ የሚያስችል ዝግጅት ተደርጓል። በዚህም ከሀገረ ስብከትና ከአጥቢያ አብያተ ክርስቲያናት የተዋቀረ ኮሚቴ ተሰይሞ በአራት አብያተ ክርስቲያናት በጊዜያዊነት የሚደረገውን የዕርዳታ አሰባበሰብ ይከታተላል።
 እንደ መልአከ ሕይወት ቆሞስ አባ ኃይለገብርኤል ገለጻ፤ ዕርዳታው ከሚሰበሰብባቸው አብያተ ክርስቲያናት መካከል ቦሌ ደብረሳሌም መድኃኔ ዓለም፤ ቅዱስ ዮሐንስ ካቴድራል ፤ ደብረ ምጥማቅ ሰአሊተ ምሕረትና ቅድስት ማርያም ካቴደራል ይገኙበታል። በተጨማሪም ደብረጽጌ ቅዱስ ዑራኤል ቤተክርስቲያን እና ደብረ ብስራት ቅዱስ ገብርኤል/ብስራተ ገብርኤል/ ቤተክርስቲያን የማሰባበሰብ ሥራው ይከናወ ንባቸዋል። 
<<በበሽታው ለተጎዱ እና ቀን ለጎደለባቸው ወገኖች የበኩላችንን ድጋፍ ማድረግ ለሰው ልጆች ሁሉ የተገባ ግብረ ገባዊ ግዴታ ነው>> ያሉት መልአከ ሕይወት ቆሞስ አባ ኃይለገብርኤል፤ ህብረተሰቡ ደረቅ ምግቦችን እና የንጽሕና መጠበቂያዎችን ድጋፍ እንዲያደርግ ጥሪ አቅርበዋል። በተጨማሪም አቅም በፈቀደ መልኩ ለዕርዳታው አገልግሎት በተከፈተው በዝግ ሒሳብ ቁጥር የኢትዮጵያ ንግድ ባንክ 1000328711404 በኩል የገንዘብ ድጋፍ እንዲደረግ መልዕክት አስተላልፈዋል። የቤተክርስቲያን መምህራን ፣የሰንበት ትምህርት ቤት ወጣቶች እና መንፈሳዊ ማህበራት ይህንን በጎ ተግባር በማስተዋወቅ እና በማስተባበር የበኩላቸውን ሚና እንዲወጡ ጥሪ አቅርበዋል። 
እንደ መልዓከ ሕይወት ቆሞስ አባ ኃይለገብርኤል ከሆነ፤ የኮሮና በሽታን ተላላፊነት ለመግታት በሚል ምዕመናን በቤታቸው ተወስነው ጸሎታቸውን እንዲያደርሱ እና ጥቂት አገልጋዮች ብቻ መንፈሳዊ አገልግሎት እንዲመሩ ተደርጓል። ይህ ውሳኔ በምዕመናን አስተዋጽኦ የሚገለገሉ እና በአዲስ አበባ ሀገረስብከት ስር የሚገኙ ከ200 በላይ ገዳማትን እና አድባራትን እንዲሁም አብያተ ክርስቲያኑን የሚያገለግሉ ካህናት እና ቤተሰቦቻቸውን ለከፋ የኢኮኖሚ አደጋ የሚዳርግ ሆኖ ተገኝቷል። በመሆኑም ህብረተሰቡ አቅሙ በፈቀደ መልኩ ድጋፍ በማድረግ ችግሩን ለመቀነስ መረባበር ይኖርበታል። 
እንደ አዲስ አበባ ሀገረ ስብከት መረጃ ከሆነ፤ በወረርሽኙ ምክንያት በኢትዮጵያ ሊመጣ ከሚችለው አስከፊ ችግር ለመዳን ጥንቃቄ የተሞላበት የበጎ አድራጎት ሥራዎች የማስተባበር ሥራ እየተከናወነ ይገኛል። የኢትዮጵያ ኦርቶዶክስ ተዋህዶ ቤተክርስቲያንም በቋሚ ሲኖዶስ ውሳኔ የሦስት ሚሊዮን ብር ድጋፍ እና የቤተክርስቲያኗን ትምህርት ቤቶች እና ኮሌጆች ለለይቶ ማቆያ ማዕከልነት ዝግጁ አድርጋ የመንግሥትን ጥረት በማገዝ ላይ ትገኛለች።አዲስ ዘመን ሚያዝያ 17/2012 ጌትነት ተስፋማርያም